Beboet EFF-LP’s oor ontwrigtende gedrag | Netwerk24
Deur Pieter Mulder 15 Februarie 2020 00:00
Die EFF het daarin geslaag om die staatsrede te ontwrig. Mag jy die parlement en sy reëls misbruik om dieselfde parlement en sy reëls te vernietig?
By sy verkiesing het die EFF verklaar dat hy die revolusie na die parlement bring. Ook dat hy hom nie deur die parlement se reëls sal laat bind nie. Dis presies wat hy doen.
Art. 16 van die Verkiesingskommissiewet stel riglyne waaraan ’n politieke party moet voldoen om geregistreer te word. Pieter Groenewald (VF Plus) het die EFF se eie dokumente gebruik om aan te toon hoe hy die meeste van dié riglyne oortree. Tog is die party se registrasie goedgekeur.
Mag jy demokrasie gebruik om dieselfde demokrasie te vernietig? Dit is wat Hitler in Duitsland gedoen het. Ná ’n demokratiese verkiesing in 1933 is hy as kanselier ingehuldig. Met ’n noodtoestand as verskoning is die Magtigingswet in 1933 aanvaar. Daarmee het hy die Duitse demokra-sie vernietig en alle mag gegryp.
Verstaan my reg: Ons is nog myle van ’n Hitler-situasie af. Maar die vraag bly geldig.
Soek die meeste kiesers werklik ’n EFF-soort Suid-Afrika?
Hulle wil elke beleidsfout hier kom herhaal wat in Zimbabwe, Venezuela en die Sow­jetunie­ misluk het.
Ontleed EFF-beleid. Hy wil elke­ beleidsfout hier kom herhaal wat in Zimbabwe, Venezuela en die Sowjetunie misluk het. Soek ons sulke leiers hier?
Julius Malema en Mbuyiseni Ndlozi is tans in die hof omdat hulle ’n polisielid aangerand het. So ook Marshall Dlamini, nuwe EFF-sekretaris-generaal, in ’n ander voorval. Floyd Shivambu, EFF-adjunkpresident, is in die hof omdat hy ’n joernalis by die parlement aangerand het.
Voeg by die korrupsie- en ander klagte teen die leiers. Waar trek die ondersoek na Malema en VBS Mutual Bank? Sy Ratanang-familietrust en On Point Engi­neering word ook weer bekyk.
My parlementêre kantoor was op die vyfde vloer, die EFF-kantore op die vierde. Ons kry mekaar gereeld in die hysbak. Dan vra ek: “Wie is jul sprekers in vandag se belangrike debat?”
Die middag tart hulle die speaker totdat hulle uitgegooi word. Wanneer ek daarna by hul kantore verbystap, kyk hulle tevrede na die mediadekking op TV – goeie dekking vir nog stemme. In die buiteland sê beleggers aan my: “Ons kyk na jul parlement. Ons wil belê, maar nie nou nie.”
Die EFF herhaal gereeld sy optrede omdat die parlementêre reëls nie werklik strafmaatreëls het nie. My voorstel: ’n Lid wat skuldig is, verloor ’n week se salaris. Twee weke se salaris weens ’n tweede oortreding.
EFF-lede moet maandelikse paaiemente vir hul duur klere en BMW’s betaal. Ek wil sien watter lede nog so dapper is nadat vier weke se salaris afgetrek is en paaiemente nie meer betaal kan word nie.
Dr. Mulder was ’n parlementslid.
Meer oor: Pieter Mulder | Eff | Staatsrede2020 | Meningsberig | Standpunt